Philip Roth

**Philip Milton Roth**, nado en Newark (Nova Jersey) o 19 de marzo de 1933 e finado en Nova York o 22 de maio de 2018, foi un escritor estadounidense de orixe xudía, coñecido sobre todo polas súas novelas, aínda que tamén escribiu contos e ensaios. Entre as súas obras máis coñecidas atópanse *Goodbye, Columbus*, ''Portnoy's Complaint* (1969) e a súa «triloxía americana», publicada na década 1990, e composta polas novelas *Pastoral americana* (1997), gañadora do Pulitzer, *I Married a Communist* (1998) e *The Human Stain* (2000).

Moitas das súas obras reflicten os problemas de asimilación e identidade dos xudeus dos Estados Unidos, o que o liga con outros autores estadounidenses como o premio Nobel Saul Bellow ou Bernard Malamud, que tamén tratan nas súas obras as experiencias dos xudeus norteamericanos.

Unha gran parte da obra de Roth explora a natureza do desexo sexual e a autocomprensión. A súa ficción caracterízase polo monólogo íntimo, pronunciado cun sentido do humor rebelde e a enerxía histérica asociada ás veces co heroe e o narrador de *Portnoy's Complaint* (1969), a novela que lle deu a fama.

## Traxectoria
Roth creceu no barrio de Weequahic, en Newark, como o segundo fillo dunha familia xudeu-estadounidense que acababa de emigrar desde a rexión de Galicia. Despois de graduarse no ensino medio superior aos dezaseis anos, Roth foi á universidade de Bucknell, onde obtivo o grao BA en lingua inglesa. Comezou o doutoramento en Filosofía, que non chegou a rematar, e fixo un posgraduado na Universidade de Chicago, obtendo un mestrado en literatura inglesa para logo traballar brevemente como instrutor no programa de escritura da universidade. Comezou despois a dar clases de escritura creativa na Universidade de Iowa e en Princeton. Posteriormente continuou a exercer de profesor na Universidade de Pensilvania, onde deu clases de literatura comparada ata retirarse definitivamente da docencia en 1992.

Durante a súa estadía en Chicago Roth coñeceu o novelista Saul Bellow e a Margaret Martinson, que se convertería na súa primeira esposa. Aínda que se separaron en 1963 e ela faleceu nun accidente automobilístico cinco anos despois, o seu matrimonio disfuncional deixou unha forte pegada na súa escritura. Martinson foi a inspiración para a personaxe feminina en varias das súas novelas, incluíndo Maureen Tarnopol en *My Life As a Man* e moi probablemente Mary Jane Reed en *Portnoy's Complaint*.

Entre a fin dos seus estudos e a publicación da súa primeira novela en 1959, Roth serviu dous anos no exército e escribiu contos e críticas para varias revistas, mesmo recensións cinematográficas para *The New Republic*. O seu primeiro libro, *Goodbye, Columbus*, que contén cinco relatos e unha novela breve, gañou o prestixioso National Book Award en 1960. Despois publicou dúas novelas longas pouco lidas e non foi ata a publicación da súa terceira novela, *Portnoy's Complaint*, en 1969, cando atopou o éxito, tanto de vendas como de crítica.

Durante a década de 1970, Roth experimentou con varios estilos, desde a sátira política ata a fantasía kafkiana. Contra o final da década, Roth crear un *alter ego* chamado Nathan Zuckerman, que foi o protagonista de varias novelas autorreferenciais aparecidas entre 1979 e 1986.

En 1990 casou coa actriz inglesa Claire Bloom; separáronse catro anos máis tarde e en 1996 ela publicou unhas memorias dos anos de matrimonio, pouco amables para Roth, tituladas *Leaving a Doll's House*.

Un dos períodos máis frutíferos na carreira literaria de Roth comezou con *Operation Shylock* (1993) e seguiu con *Sabbath's Theater* (1995), onde presentou o seu protagonista máis decadente na figura dun vello monicrequeiro. Esta personaxe está en total contraste coa súa novela *American Pastoral*, que se centra na vida dun atleta e da traxedia que lle supera cando a súa filla se converte nunha terrorista. En *I Married a Communist* (1998) a trama ten lugar na era de McCarthy; en *The Human Stain* examina a situación política estadounidense da década e *The Dying Animal* (2001) é unha novela curta que explora achegamentos coa dicotomía do eros e o thanatos.

Roth publicou dous libros autobiográficos, *The Facts* (1988), onde narra as súas lembranzas desde a infancia ata que se converte nun reputado novelista e *Patrimony: A True Story* (1991), no que conta a morte do seu pai a causa dun tumor cerebral. Este libro gañou o National Book Critics Circle Award.

Philip Roth é probablemente o autor máis premiado da súa xeración. Dúas das súas novelas gañaron o National Book Award e outras dúas foron finalistas. A mesma situación dáse co galardón do National Book Critics Circle. Tamén gañou dous premios do PEN Club e un premio Pulitzer pola súa novela *American Pastoral* en 1997. No 2001 *The Human Stain* obtivo o premio británico WH Smith Literary como libro do ano. O crítico Harold Bloom opinou en 2003 que Roth era un dos catro escritores estadounidenses vivos máis importantes en activo, xunto con Thomas Pynchon, Don DeLillo e Cormac McCarthy.  *The Plot Against America* (2004) gañou o Sidewise para historia alternativa, ademais do premio da Sociedade Estadounidense de Historiadores e outro WH Smith Literary Award. En outubro de 2005 colocáronse placas na súa honra na súa cidade local e en maio de 2006 recibiu o Premio Nabokov do PEN Club.

O ano 2012 recibiu o Premio Príncipe de Asturias das Letras. Antes da cerimonia de entrega, a que non asistiu por mor dunha recente operación de columna, Roth declarou á revista francesa *Les Inrockuptibles* que deixaba de escribir e que *Nemesis* sería o seu "último libro". Lori Glazer, vicepresidenta de Hougton Mifflin, a editorial que publica as obras de Roth, confirmou o 9 de novembro a decisión do autor

## Influencia e importancia
A carreira literaria de Roth nos Estados Unidos é tan influente e prolífica que existe unha revista semestral chamada Philip Roth Studies auspiciada por Purdue University Press e pola Philip Roth Society (que non está afiliado de modo ningúan con Roth ou os seus editores).

A principios de 2006, Sam Tanenhaus, director de *The New York Times Book Review* enviou unha breve carta na que pedía a un cento de escritores, críticos, editores e outros estudosos da literatura que identificasen a mellor obra de ficción estadounidense publicada nos últimos vinte e cinco anos. Dos vinte e dous libros citados polos participantes seis eran de Roth: *American Pastoral*, *The Counterlife*, *Operation Shylock*, *Sabbath’s Theater*, *The Human Stain* e *The Plot Against America*. Os resultados publicáronse o 21 de maio dese ano e no ensaio que os acompañaba o crítico A.O. Scott, dicía: "Se buscásemos o mellor escritor dos últimos vinte e cinco anos, gañaría el".

## Obra
### Novelas 
#### Zuckerman 
* *My Life As a Man* (1974)
* *The Ghost Writer (novela)|The Ghost Writer* (1979)
* *Zuckerman Unbound* (1981)
* *The Anatomy Lesson* (1983)
* *The Prague Orgy* (1985)
* *The Counterlife* (1986)
* *Pastoral americana* (1997), traducido ao galego por Fernando Moreiras e publicada en 2013 polo selo Faktoría K, pertencente a Kalandraka.
* *I Married a Communist* (1998)
* *The Human Stain* (2000)
* *Exit Ghost* (2007)

#### Kepesh 
* *The Breast* (1972)
* *The Professor of Desire* (1977)
* *The Dying Animal* (2001)

#### Outras 
* *Goodbye, Columbus* (1959)
* *Letting Go* (1962)
* *When She Was Good* (1967)
* *Portnoy's Complaint* (1969)
* *Our Gang (novela)|Our Gang* (1971)
* *The Great American Novel* (1973)
* *Deception: A Novel* (1990)
* *Operation Shylock* (1993)
* *Sabbath's Theater* (1995)
* *The Plot Against America* (2004)
* *Everyman* (2009)
* *Indignation (novela)|Indignation* (2008)
* *The Humbling* (2009)
* *Nemesis (novela)|Nemesis* (2010)

### Non ficción 
* *The Facts: A Novelist's Autobiography* (1988)
* *Patrimony: A True Story'' (1991)

## Notas
## Véxase tamén
### Outros artigos 
* Lista dos Premios Príncipe de Asturias das Letras

### Ligazóns externas
*Roth Society